Source: https://www.soft-gl.sk/?k=3
Timestamp: 2018-11-18 04:52:30+00:00

Document:
NORMY 2018
Vyjadrenie Ministerstva školstva
Nakoľko sa ku nám dostali nepravdivé informácie o tom, že spoločnosť SOFT-GL spol. s r. o. údajne nemá potrebnú licenciu na zapracovanie receptúr do softvéru Školská jedáleň 4, sme sa v súlade so zákonom o slobodnom prístupe k informáciám rozhodli osloviť Ministerstvo školstva, vedy, výskumu a športu Slovenskej republiky (ďalej len "Ministerstvo") ohľadom možnosti používania Materiálno-spotrebných noriem a receptúr pre školské stravovanie (revízia2018) (ďalej len "Normy"). V snahe očistiť naše meno si dovoľujeme zverejniť vybrané otázky a odpovede:
„Dobrý deň, pani Ing. Gašparíková.
podľa § 18 ods. 1 a § 12 zákona č. 211/2000 Z.z. o slobodnom prístupe k informáciám v znení neskorších predpisov na základe Vašej žiadosti o sprístupnenie informácie v zmysle zákona o slobodnom prístupe k informáciám Vám poskytujeme požadované informácie:
Otázka: Je možné Materiálno-spotrebné normy a receptúry pre školské stravovanie (revízia2018) (ďalej len "Normy") považovať za právny predpis?
Odpoveď : Takéto normy nie sú právnym predpisom. Právnym predpisom sú len právne akty, ktoré sú vyhlasované v Zbierke zákonov SR.
Otázka: Kto je autorom Noriem?
Odpoveď: Normy vydalo Ministerstvo školstva, vedy, výskumu a športu Slovenskej republiky podľa § 140 ods. 4 zákona č.245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.
Otázka: Boli Normy vytvorené ako autorské dielo treťou osobou na základe požiadavky Ministerstva školstva, vedy, výskumu a športu Slovenskej republiky (ďalej len „Ministerstvo“)?
Odpoveď: Podľa § 3 ods. 1 Autorského zákona „Predmetom autorského práva je dielo z oblasti literatúry, umenia alebo vedy, ktoré je jedinečným výsledkom tvorivej duševnej činnosti autora vnímateľným zmyslami, bez ohľadu na jeho podobu, obsah, kvalitu, účel, formu jeho vyjadrenia alebo mieru jeho dokončenia.“. Normy z hľadiska svojho obsahu nie sú jedinečným výsledkom tvorivej duševnej činnosti, a zároveň nie sú ani z oblasti literatúry/umenia/vedy. Vzhľadom na uvedené, Normy nespĺňajú citovanú definíciu, a teda nie sú predmetom autorského práva.
Otázka: Ak boli Normy vytvorené ako autorské dielo treťou osobou na základe požiadavky Ministerstva, na základe akého právneho titulu (licenčnej zmluvy) Ministerstvo Normy zverejňuje?
Odpoveď: Podľa § 140 ods. 4 zákona č. 245/2008 Z. z. „Školská jedáleň pripravuje a poskytuje jedlá a nápoje pre stravníkov podľa odporúčaných výživových dávok, materiálno-spotrebných noriem a receptúr pre školské stravovanie podľa vekových skupín stravníkov vydaných ministerstvom školstva a s možnosťou využitia receptúr charakteristických pre príslušnú územnú oblasť, zásad pre zostavovanie jedálnych lístkov a finančných podmienok na nákup potravín, ktoré uhrádza zákonný zástupca dieťaťa alebo žiaka.“. Citované ustanovenie (ani iné ustanovenie školského zákona) výslovne neuvádza, že Normy Ministerstvo zverejňuje, školský zákon používa pojem „vydaných“. Vzhľadom na účel Noriem je zároveň samozrejmá požiadavka na ich zverejnenie, preto je citované ustanovenie zároveň právnym titulom na ich zverejnenie.
Otázka: Ak Normy neboli vytvorené ako autorské dielo, je možné ich voľne používať?
Otázka: Ak sú Normy majetkom/dielom Ministerstva, udelilo Ministerstvo tretej osobe oprávnenie predávať tieto Normy?
Odpoveď: Ministerstvo neudeľuje oprávnenie nakladať s Normami (t.j. ani oprávnenie ich predávať). Súvisí to so skutočnosťou, že – ako bolo uvedené pri otázke č. 3 – nie sú predmetom autorského práva. Normy však možno považovať za majetkové práva štátu, s poukazom na § 2 zákona č. 278/1993 Z. z. o správe majetku štátu v znení neskorších predpisov. Podľa citovaného ustanovenia zákona sú majetkom štátu veci vo vlastníctve Slovenskej republiky vrátane finančných prostriedkov, ako aj pohľadávky a iné majetkové práva Slovenskej republiky“.
Otázka: Môže tretia osoba zákonným spôsobom obmedzovať používanie Noriem zverejnených na webovom sídle Ministerstva?
Odpoveď: Ide o rezortný akt, preto tretia osoba nie je oprávnená obmedzovať používanie Noriem na webovom sídle Ministerstva.
Pracovisko pre komunikáciu s verejnosťou“
Z vyššie uvedených otázok a odpovedí jednoznačne vyplýva, že naša spoločnosť Normy využíva zákonným spôsobom a ich používaním neporušuje žiadne autorské práva. Dovoľujeme si vysloviť názor, že akákoľvek prípadná forma nátlaku na zakúpenie si Noriem, prípadne ich licencovanie, je v rozpore s ich určením a takéto licencovanie či predaj sa neuskutočňuje na základe pokynu Ministerstva. Tvrdenia o tom, že používanie Noriem, ktoré neboli zakúpené je nezákonné a z toho vyplývajúci nátlak na ich zákupenie je v rozpore s dobrými mravmi a za určitých okolností by takéto konanie mohlo byť posúdené ako trestný čin.
Domov|Pomoc|Kontakt| Počet návštev: 8068698 | Dnes: 79 | Nastaviť ako domovskú stránku

References: § 18
 § 12
 § 140
 § 3
 § 140
 § 2